02021D0626 — ET — 23.10.2022 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

KOMISJONI RAKENDUSOTSUS (EL) 2021/626,

14. aprill 2021,

millega luuakse InvestEU portaal ja nähakse ette selle tehniline kirjeldus







Artikkel 1

Luuakse InvestEU portaal. See vastab lisas sätestatud tehnilisele kirjeldusele.

Artikkel 2

Projektide lisamine InvestEU portaali toimub järgmiste kriteeriumide kohaselt:

a) projekt (või väiksematest projektidest koosnev programm) vajab investeeringuid vähemalt 500 000 euro ulatuses;

b) projekt kuulub vastavalt määruse (EL) 2021/523 II lisas sätestatule rahastamis- ja investeerimistoimingute tegemiseks kõlblikesse valdkondadesse;

c) projektiarendajat ei jäeta välja liidu eelarvest rahastatavatest lepingutest ning teda ei ole karistatud tõsise ametialase väärkäitumise, kuritegeliku tegevuse või märkimisväärsete puuduste eest kohustuste täitmisel vastavalt Euroopa Parlamendi ja nõukogu määrusele (EL, Euratom) 2018/1046; ( 1 )

d) projekt ei kujuta endast välja jäetud tegevust vastavalt määruse (EL) 2021/523 V lisa punktis B sätestatule;

▼M1

e) projekt toimub liidus, Euroopa Vabakaubanduse Assotsiatsiooni (EFTA) riigis või ülemeremaal või -territooriumil, mis on liikmesriigiga seotud vastavalt ELi toimimise lepingu II lisas sätestatule. Piiriülese projekti puhul peab projekti rakendamise põhiosa toimuma liidus, EFTA riikides või ülemeremaal või -territooriumil, mis on liikmesriigiga seotud vastavalt ELi toimimise lepingu II lisas sätestatule;

▼B

f) projektiga ei kaasne komisjoni jaoks maineriski;

▼M1

g) projekti rakendamine on juba alanud või peaks algama kolme aasta jooksul pärast selle InvestEU portaali esitamise kuupäeva;

▼B

h) projekti tuleb projektitaotluses selgelt kirjeldada investeerimisprojektina, taotluses esitatav teave peab olema täpne ning näidata tuleb projekti elluviimiseks vajalike rahaliste vahendite suurus ning

i) projekt on kooskõlas liidu õiguse ja poliitikaga.

Artikkel 3

Projekti InvestEU portaali lisamise eest ei võeta taotluse menetlemise tasu.

Artikkel 4

Käesolev otsus jõustub kolmandal päeval pärast selle avaldamist Euroopa Liidu Teatajas.









LISA

InvestEU PORTAALI TEHNILINE KIRJELDUS

1. Üldkirjeldus

InvestEU portaal on hõlpsasti ligipääsetav ja kasutajasõbralik projektide andmebaas, mis sisaldab asjakohast teavet kõikide projektide kohta ja pakub projektiarendajatele kanalit, mille kaudu nad saavad investoritele, sealhulgas rahastajatele ja filantroopidele, tutvustada projekte, mille jaoks nad rahastamist soovivad. Üksikasjalik teave projektide kohta tehakse kättesaadavaks ainult registreeritud kasutajatele.

Projekti avaldamine InvestEU portaalis ei tähenda, et komisjon seda toetab. Projektide lisamine InvestEU portaali ei mõjuta otsuseid selliste projektide lõpliku valiku kohta, millele antakse toetust määruse (EL) 2021/523 või mõne teise liidu rahastamisvahendi raames, ega otsuseid avalik-õigusliku rahastamise kohta.

InvestEU portaali peamised osad on järgmised:

1) avalik portaal: programmi „InvestEU“ veebisaidi osa, mis sisaldab üldkasutatavat teavet, sealhulgas — projektide kaart (registreeritud kasutajatele interaktiivne) ja — riigi, sektori ja muude asjakohaste kriteeriumide kaupa rühmitatud projektide register (kättesaadav kaardivaates);

2) veebiplatvorm registreeritud kasutajatele („front office“): InvestEU teabehaldussüsteemi osa, mis võimaldab kasutajaid (sealhulgas projektiarendajad ja investorid) registreerida ja pakub üksikasjalikku teavet, näiteks — ainult registreeritud kasutajatele kättesaadav üksikasjalikke projektikirjeldusi sisaldav andmebaas (struktureeritud kokkuvõtlik teave iga projekti kohta) ja — eraldi jaotised projektiarendajatele ja investoritele, et nad saaksid projektid InvestEU portaalis avaldamiseks esitada ja avaldatud projektid üle vaadata;

3) siseplatvorm („back office“): InvestEU teabehaldussüsteemi osa, mida komisjoni talitused kasutavad kontrollimise ja haldamise eesmärgil.

2. InvestEU portaali haldamine

InvestEU portaali haldab komisjon. Portaali sisu loovad projektiarendajad, st era- ja avaliku sektori juriidilised isikud. Portaali saab toetada sihipäraste üritustega.

Projektiarendajad ja muud veebisaidi registreeritud kasutajad saavad InvestEU portaali kasutada, kui nad on heaks kiitnud portaali tingimused. Nende tingimuste eesmärk on tagada projektiarendajatelt saadud ja avaldatud andmete kvaliteet. Samuti selgitatakse neile, et komisjon ei taga avaldatud andmete täpsust ega vastuta projekti avaldamisest tulenevate nõuete eest.

Vastutuse välistamise klausel annab veebisaidi kasutajatele märku, et komisjon ei saa tagada avaldatud andmete täpsust ja et potentsiaalsed investorid peavad rakendama oma tavapäraseid hoolsusmeetmeid muu hulgas finantsaspektide ja kõigi muu projekti investeerimise otsuse jaoks oluliste aspektide suhtes.

Esitada tuleb ülevaade riigi tasandil olemasolevatest avalikest nõustamisteenustest. Projektid, mis vastavad artiklis 2 sätestatud tingimustele, edastab komisjon asjaomastele InvestEU rakenduspartneritele. Kui see on asjakohane ja kui nõustamisalgatus on olemas, edastab komisjon sellised projektid ka InvestEU nõustamiskeskusele.

3. Projektide valimine

Komisjoni talitused valivad projektid välja artiklis 2 sätestatud kriteeriumide põhjal. Valideerimisprotsessi teatavad tehnilised aspektid, näiteks projektiarendajate identiteedi kontrollimine, võidakse usaldada kolmandatele isikutele. Liikmesriikidel palutakse nimetada üks või mitu kontaktpunkti selliste projektide valimiseks, millel on tegelik ja otsene mõju julgeolekule, eelkõige kosmose-, kaitse- ja küberturvalisuse sektoris. Vajaduse korral kasutatakse varajase avastamise ja kõrvalejätmise süsteemi.

Projektiarendajate esitatud andmeid ei avaldata, kui andmed on ebatäpsed või kui projekt ei vasta artiklis 2 sätestatud nõuetele.

Projekti andmed eemaldatakse InvestEU portaalist, kui projektiarendaja ei ole seda kolme aasta jooksul ajakohastanud.